Summary: Realizaranse o sábado 19 e neles debaterase se debe ser pagada pola cidadanía así como se existen vieiros alternativos ás políticas de austeridade, pois con ela a saída da crise capitalista é "completamente imposíbel"

Lisboa e Compostela acollerán o vindeiro 19 de xaneiro sendos encontros sobre a auditoría da débeda. No caso da xuntanza na capital da Galiza, ten como obxectivo ser un espazo de formación e organización cidadá para denunciar o mecanismo de explotación da débeda, as políticas económicas e financeiras que provocaron a crise e os programas de austeridade que se están a impor para a xestionar. A primeira reunión para preparar este encontro realizouse en outubro de 2012 e nela participaron representantes do nodo catalán da Plataforma cidadá da auditoría da débeda (PACD). Desde a organización do encontro sinalan que a análise "sobre a lexitimidade ou ilexitimidade da débeda" é "un poderoso instrumento de empoderamento" para a cidadanía que procura a transparencia do Goberno. Pola súa banda, a equipa que convoca a xuntanza en Lisboa presentará "as contas" do traballo realizado durante o último ano nesta materia orientado en todo caso a "identificar as causas e responsabilidades políticas" do endebedamento e a explorar os vieiros que servirían de alternativa ás políticas de austeridade "que sufocan á totalidade dos cidadáns". Europa mírase no espello dos países do SurAsí as cousas, o sábado estará en Lisboa a organización do Reino Unido Jubilee Debt Campaign representada por Nick Dearden. Nunha entrevista, Dearden sostén que a reflexión "perniciosa" de que a débeda debe ser pagada si ou si xa se puxo riba da mesa respecto dos países do Sur, cando se aceptaba que as divisas debían ser sempre devoltas aínda que fosen outorgadas a un ditador e empregadas "para oprimir as mesmas persoas ás que agora se lles exixe a débeda". Recoñece Dearden que "cómpre moita pedagoxía" para mudar a opinión social e que a día de hoxe chegou o momento de discutir "que sería unha débeda ilexítima en Europa". Nesta liña, pregúntase o activista pola abolición da débeda externa se os lucros obtidos "á custa da miseria das persoas" emprestando diñeiro a xuros elevados "unicamente para mercaren roupa e comida" debe realmente ser pagada. Remarca que resolver a crise capitalista pola vía da austeridade "é completamente imposíbel", e subliña que "a austeridade funciona de facto para o 1% da poboación, que se enriqueceu para alén do imaxinábel nos últimos 30 anos".


Summary: Case unha semana despois do asalto das tropas sionistas á III Flotilla da Liberdade, espérase que sexan liberadas as sete persoas que continúan detidas no cárcere israelita de Givon.

Vai case unha semana desde que o exército de Israel asaltou o Marianne, da III Flotilla da Liberdade, en augas internacionais e secuestrou a súa tripulación para evitar a súa chegada a Gaza. E polo de agora, continúan apreixadas un total de sete persoas, a xornalista rusa Nadya Kevorkova (RT-tv), os activistas Charlie Andreason e Gustav Bergström, a escritora e xornalista Kajsa Ekis Ekman, o músico Dror Feiler, o chef Jonas Kårlin e o capitán do Marianne, Joel Opperdoes. Segundo Ship to Gaza, o grupo de sete tripulantes e activistas, que permanecen no cárcere de Givon, será posto en liberdade no día de hoxe ou de mañá. Logo do relato da captura do que deu conta Ana Miranda, representante do BNG en Bruxelas, á súa chegada a Galiza, e tras o vídeo que amosa a "brutalidade" coa que actuaron os efectivos de Israel, a organización BDS ve con "preocupación" as circunstancias nas que se atoparían estas persoas apreixadas polas tropas sionistas. O único delito destas activistas "é teren tentado furar o bloqueo que asfixia Gaza desde hai case unha década", lembra BDS-Galiza.


Summary: A Academia Galega de Seguridade Pública convoca un concurso de debuxos para todas as escolares galegas coa finalidade de que "poidan amosar o agradecemento aos corpos e forzas de seguridade".

A Academia Galega de Seguridade Pública vén de convocar un concurso de debuxos para todas as escolares galegas coa finalidade de que "poidan amosar o agradecemento aos corpos e forzas de seguridade", e que "mediante o debuxo" os nenos e nenas "poidan transmitirlle ánimos tanto á Policía Nacional, Policía Local, Policía Autonómica e Garda Civil", informa a Consellaría de Presidencia da Xunta da Galiza nun comunicado. "A temática do concurso é completamente libre", explican, "os nenos e nenas poderán plasmar no debuxo o que eles queiran transmitirlle aos axentes e o único requisito é que poñan o cancelo #ConVosEstamosSeguros". Poderán participar neste concurso todos os nenos e nenas galegos e haberá categorías segundo o nivel educativo que van desde Educación Infantil até o Bacharelato. O premio en cada unha das categorías é o mesmo: que a gañadora poida facer, xunto ás súas compañeiras de aula, "unha visita guiada á Academia".


O acordo da Consellería de Educación coa multinacional para que todos os centros de ensino empreguen de xeito gratuíto a plataforma Office 365 estenderase catro anos prorrogables por outros catroO pasado 10 de xuño a Consellería de Educación asinou un convenio con Microsoft que publicitou como un logro para que todos os centros públicos galegos poidan usar a plataforma de traballo en liña Office 365 ("unha innovadora plataforma de colaboración educativa de Microsoft na nube", preséntaa o texto) "de xeito gratuíto". O acordo foi criticado uns días despois polo sector galego do software libre como prexudicial para o propio alumnado ao considerar que será enfocado cara ao software privativo aumentando a súa dependencia tecnolóxica e dificultando a súa adaptación a outro tipo de ferramentas.O sector criticou tamén que o convenio non fose público, e de feito case catro meses despois da súa sinatura segue sen estar accesible na base de datos de convenios da Xunta. Este diario só logrou ter acceso ao mesmo tras unha reclamación á Comisión da Transparencia de Galicia, competencia da Valedora do Pobo, despois de que Educación obviase unha petición expresa do convenio en aplicación da Lei de Transparencia. No texto, entre outras cuestións, establécese que a Xunta deberá "difundir" entre o alumnado que empregue o software o "respecto" aos dereitos de Microsoft.O texto do acordo, de 11 páxinas, componse dun convenio articulado e dun anexo modelo. No primeiro establécese que nin a Consellería de Educación nin a Axencia Para a Modernización Tecnolóxica de Galicia (Amtega) deberán aboar "ningún importe" a Microsoft polo uso de Office 365, e que a empresa "se compromete a promover actuacións de formación do profesorado" e "actuacións de difusión e formación, que permitan o correcto coñecemento, uso e aproveitamento das ferramentas software máis innovadoras entre a comunidade educativa galega. Máis alá diso, no anexo ofrécese a posibilidade de contar con "servizos de consultoría e asistencia sen cargo para axudar ao cliente a avaliar o potencial, implementar e/ou mellorar o uso produtivo das ferramentas Microsoft" ata un máximo de 30.000 euros. Superada esa cifra, esa consultoría ou asistencia "sen cargo" deixaría de estar dispoñible e tería custos. Ademais, esa consultoría ou asistencia "sen cargo" tivo unha data límite, o 20 de xuño, apenas dez días despois de ser asinado o convenio. "Os servizos sen cargo que non se utilicen nesa data deixarán de estar dispoñibles", di o texto.O convenio sinala que "o acceso a Office 365 requirirá que os usuarios (profesorado e alumnado) dispoñan de ordenadores ou outros dispositivos aptos para dito acceso, debidamente licenciados"O convenio sinala que "o acceso a Office 365 requirirá que os usuarios (profesorado e alumnado) dispoñan de ordenadores ou outros dispositivos aptos para dito acceso, debidamente licenciados e con conectividade a internet, sen que o presente convenio se estenda á obtención de ditos ordenadores ou dispositivos", e engade que salvo esa previsión "dito acceso non requirirá de ningún software, licenza ou elemento propietario, polo que os centros educativos galegos, a Amtega, a Consellería ou a administración en xeral da Comunidade Autónoma de Galicia, deban aboar ningún importe".En materia de licenzas privativas, o convenio inclúe unha cláusula específica pola que a Xunta deberá difundir entre o alumnado o "respecto" aos dereitos de Microsoft. Cunha redacción sen concordancias, o convenio di textualmente: "As partes recoñécense os dereitos que sobre marcas, patentes, logotipos ou outros elementos software tivera cada unha das partes, e se compromete a respectalos e, no caso da Amtega e a Consellería, a difundir entre os usuarios do sistema obxecto do convenio o respecto a ditos dereitos". O convenio tamén inclúe unha cláusula que di que "toda a información de carácter persoal á que o persoal das partes asinantes tivera acceso durante a vixencia do presente convenio, terá carácter confidencial e, polo tanto, non poderá ser divulgada a terceiros, salvo acordo expreso das partes".Incumprimento dos prazos da Lei de TransparenciaEste diario só logrou ter acceso ao convenio tras unha reclamación á Comisión da Transparencia de Galicia, dependente da Valedora do Pobo, despois de que Educación obviase unha petición expresa en aplicación da Lei de TransparenciaO convenio ao que agora tivo acceso Praza.gal, asinado o 10 de xuño pero que aínda non está dispoñible na base de datos de convenios da Xunta, foi solicitado por este diario a través da Lei de Transparencia o 17 de xullo. Superado sen ningún tipo de resposta o mes de prazo que ten o Goberno galego para contestar a esas peticións, este diario formulou o 27 de agosto unha reclamación ante a Comisión da Transparencia de Galicia, entidade dependente da Valedora do Pobo encargada de velar polo cumprimento da Lei de Transparencia. O 3 de setembro a Comisión da Transparencia comunicou que tras abrir un expediente ao respecto solicitou á Consellería de Educación explicacións ao respecto. Dúas semanas despois a consellería facilitou a este diario o texto do convenio asinado máis de tres meses antes.


Summary: A secretaria de Análise, Carolina Bescansa, expuxo a vontade do seu partido de que En Marea, En Comú Podem e Compromís-Podemos poidan conformar representación propia.

A secretaria de Programa e Análise Político de Podemos, Carolina Bescansa,trasladou esta terza feira ao PSOE e a Ciudadanos a súa vontade de que as candidaturas de En Marea, En Comú Podem e Compromís poidan conformar os seus propios grupos parlamentarios no Congreso. Bescansa expuxo esta petición nos encontros que mantivo con Antonio Hernando (PSOE) e Miguel Gutiérrez (Ciudadanos), segundo informa a formación que lidera Pablo Iglesias. As xuntanzas entre os representantes das 3 formacións, no marco da rolda de contactos que está a manter Podemos, decorreu nun ambiente "cordial", dixo o partido de Pablo Iglesias. Beiras Esta terza feira unha delegación de Anova mantivo unha xuntanza en Madrid con Pablo Iglesias, ao igual que horas antes fixera unha representación de Esquerda Unida. Antes da reunión, Xosé Manuel Beiras defendeu que En Marea cumpre cos requisitos para ter grupo de seu no Congreso e advertiu que non vai "tolerar" que se impida por "motivos políticos". Preguntado sobre a situación do BNG, Beiras constatou, segundo recollen axencias, que os actuais dirixentes do Bloque levan a esta organización "camiño do inferno" e que vai de "desastre en desastre". Por iso, suxeriu que as bases do BNG teñen que "rebelarse" contra a súa cúpula, insistindo na idea xa expresada este domingo na entrevista con SER-Galiza. Tamén lembrou Beiras que el fai parte da ·"historia" do BNG polo que "nunca" atacará os membros da fronte nacionalista.


Summary: Os gobernos español e portugués acordaron que neste traxecto e no Évora-Mérida se levará a cabo un proxecto experimental con coches autónomos, aínda sen data de inicio. As estradas estarán dotadas neste treito con tecnoloxía 5G para permitir a comunicación entre as máquinas e funcionarán como "un centro neutral" para testar novas tecnoloxías.

Os gobernos español e portugués veñen de chegar a un acordo para habilitar dous corredores que servirán para experimentar con vehículos autónomas. Un deles é o Évora-Mérida e o outro o Porto-Vigo. O acordo, asinado o pasado 10 de abril, e ao que accedeu o xornal luso Público, dotará estes treitos de tecnoloxía 5G -á máis avanzada en comunicacións móbiles- para permitir a conexión e a conversa entre os coches sen condutor. O acordo dotará estes treitos de tecnoloxía 5G para permitir a comunicación entre os coches sen condutor O acordo entre os dous países -aínda sen data para a súa aplicación- quere converter estes dous corredores nun centro tecnolóxico "neutral" que que para a industria, centros de investigación, universidades e calquera outro axente poidan "testar e avaliar tecnoloxías innovadoras de mobilidade". O obxectivo, segundo o acordo asinado, é "transformar a Península Ibérica nunha das áreas máis innovadoras para a experimentación e a implementación da automación na mobilidade". Nos vindeiros meses as autoridades dos dous países deberán levar a cabo un traballo técnico para poder permitir a circulación de vehículos autónomos en convivencia con vehículos con condutor. Así, Portugal e España terán que compartir os datos relativos ás estradas e á actual circulación de vehículos, e igualmente definir "políticas e regulacións comúns e coordenadas para permitir un desenvolvemento rápido e seguro da condución autónoma". Aínda non hai data para a súa posta en marcha. Previamente, os dous países deben realilzar un traballo técnico, compartir información e fixar uns protocolos O acordo para a posta en marcha deste corredor experimental busca avanzar nunha tecnoloxía que persegue melloras da seguridade vial, a xestión do tráfico e reducir a carga medioambiental do vehículo privado. Así mesmo, quérese con esta iniciativa, espertar a atención da sociedade sobre este asunto e promover a homoxeneización da lexislación, nun e noutro país, con respecto a esta cuestión. Vigo, á cabeza da investigación en condución autónoma Vigo é, de feito, un dos lugares nos que máis se está a traballar no desenvolvemento de coches autónomos, grazas á súa potente industria do automóbil. Hai xa tres anos converteuse na primeira cidade do Estado na que circulou un vehículo sen condutor, e este verán catro prototipos máis realizarán probas en estradas próximas a Vigo e no propio centro urbano. Hai xa tres anos Vigo converteuse na primeira cidade do Estado na que circulou un vehículo den condutor Nesta liña de investigación destaca o traballo de empresas como Xesol Innovation, que traballa nun sistema de asistencia avanzada á condución, coñecido como ADAS, que detecta, identifica, monitoriza e predí as traxectorias dos diferentes elementos da estrada. O sistema componse dun kit de software acompañado de cámaras e sensores que detectan e monitorizan peóns, ciclistas, motocicletas, vehículos especiais autopropulsados e autobuses. Tamén identifica sinais de tráfico e semáforos, e alerta sobre desvíos de carril ou colisións. Ademais, é capaz de proporcionar unha estimación visual do carril e das curvas. O proxecto recibiu financiamento europeo a través do programa Horizonte 2020 e foi galardoado coa Mención de Excelencia, recoñecemento que destaca as iniciativas máis innovadoras apoiadas con esta axuda europea. Empresas como Xesol Innovation, nacida en 2012 en Vigo, están na vangarda na investigación sobre condución autónoma Xesol Innovation naceu en 2012 en Vigo. O seu obxectivo é crear solucións para o sector da mobilidade intelixente e sustentable, para "reducir a sinistralidade nas estradas e proporcionar unha condución máis segura baseándose na intelixencia artificial, o deep learning, a visión artificial e a conectividade". A empresa conta xa con 35 traballadores e traballadoras en varias oficinas en Vigo, Madrid, Alemaña e os EEUU e creou dúas filiais, Biometrics e Xesol Slam. Nestes momentos traballa nun detector de fatiga baseado nunha cámara infravermella, que estima o cansazo do condutor polo movemento das súas pálpebras, o seu comportamento e o rastrexo de distraccións. Esta tecnoloxía biométrica aplícase tamén ao recoñecemento de persoas mediante algoritmos de intelixencia artificial para a xestión de acceso e permisos de uso de vehículos. Ademais, a compañía desenvolve solucións que xeran mapas en tempo real para indicarlle ao condutor ou condutora as rutas máis óptimas.


Summary: A muller sempre foi protagonista no rural galego. Lidera boa parte das iniciativas emprendedoras que nel se realizan e teñen un papel fundamental no mundo da artesanía, un dos sectores que pode fixar poboación a través da creación de emprego en zonas afastadas. Emprendedoras galegas explican en Compostela a súa experiencia como artesás.

O papel e as experiencias laborais da muller no rural galego centraron varias das mesas de debate que tiveron lugar nas xornadas 'De camiño ao rural', organizadas pola consellaría de Medio Rural en Compostela. Hai uns días un destes encontros reuniu varias emprendedoras relacionadas co sector da artesanía que relataron as súas experiencias nun entorno difícil e despoboado. A Fundación Pública Artesanía de Galiza, entidade creada no ano 2003 coa función de dotar o sector dunha infraestrutura especializada para que poida desenvolver, estivo representada na mesa pola súa xerente, Elena Fabeiro. "O rural ten moitas limitacións mais tamén ten moitas vantaxes", sinala Fabeiro a Sermos Galiza, "a máis positiva é vender a propia experiencia persoal da traballadora nun ambiente rural e sostíbel". Un sector atomizado A día de hoxe hai 2.513 empresas dedicadas á artesanía na Galiza segundo datos facilitados pola Fundación. A maior parte das 5.100 traballadoras e traballadores do sector teñen a condición de autónomas (86%) e o resto en sociedades (14%). A día de hoxe hai 2.513 empresas dedicadas á artesanía na Galiza. O téxtil representa 30% de empresas, e xera 31,1% do emprego. Séguelles a madeira, xoiaría, bixutaría e cerámica que representan 13% de empresas e xeran 17,4% do emprego. Por tamaños 98,2% son microempresas con menos de 10 traballadoras e traballadores seguido de 1,8% que son pequenas empresas con menos de 50. Se nos referimos aos ingresos deste sector o tamaño das empresas ten unha facturación anual reducida. A maior parte ten entradas inferiores aos 200.000 euros (91,6%), entre 200.000 euros e 300.000 euros (5,8%) e máis de 300.000 euros (2,5%). Rexistro de artesanía Acceder á carta de artesanía non é doado. As artesás e artesáns teñen que superar cursos, ter traballado nun obradoiro artesanal baixo a dirección dunha mestra ou mestre artesán e exercer unha actividade artesanal que supoña a creación, produción, restauración ou reparación de bens de valor artístico ou popular. O sector artesán galego é altamente especializado e nos últimos anos non deixou de medrar. O sector artesán galego é altamente especializado e nos últimos anos non deixou de medrar. Na actualidade están rexistradas 3.074 persoas que se dedican a esta profesión na Galiza, 320 máis que en 2012, o que supón un incremento de 11,62%. O aumento notouse tamén nos talleres. Hoxe hai 636 obradoiros artesanais, 204 máis que en 2012, un crecemento de 47,22%. Experiencias máis alá do laboral "Fíxenme artesá por amor ao rural e por buscar unha actividade que me permitise a conciliación familiar". Inés Rodríguez era funcionaria até hai dez anos. Logo de pasar por un programa de formación onde entra en contacto co fiado manual e os tintes proba cos teares e monta o obradoiro Rir & Co Deseño Téxtil en Allariz. "Pódese innovar desde o rural e chegar moi lonxe, eu mesma participei co meu traballo na pasarela Cibeles". Rodríguez explica a Sermos Galiza que o acceso a internet facilitoulle a promoción e venda dos seus deseños. "Dedícolle o 30% do meu horario laboral a difusión en redes sociais, enviar e contestar correos electrónicos". Desde o inicio da súa actividade traballou coa innovación como feito diferencial na súa roupa. Agora mesmo vén de presentar tecidos realizados con fibra de leite. Inés Rodríguez complementa o seu traballo coa docencia que realiza tamén no ámbito rural. "A vertente social é algo do que me sinto moi orgullosa", asegura, "as mulleres temos moito empuxe e tento transmitir o meu entusiasmo cando imparto cursos". Traballa con asociacións veciñais e todas son alumnas maiores de 50 anos. Unha experiencia semellante é a de Idoia Cuesta. Bióloga de carreira, rematou hai 26 anos creando un obradoiro de cestería na aldea de Cela en Outeiro de Rei. "Foi duro para min como muller, non estaba ben visto que deixase a universidade para montar un taller dun oficio popular". O seu é combinar tradición e innovación. Como Inés Rodríguez tamén ela percorre Galiza para impartir cursos. "Teño moitas anécdotas en lugares afastados da montaña, todas relacionadas coas dificultades que teñen moitas mulleres para asistir a estas actividades", relata, "para min son algo máis que cursos, son verdadeiras sesións de empoderamento". Ambas animan a probar a artesanía como unha saída laboral para a muller do rural ou para aquelas que estean pensando en vivir nel. "Cambioume a vida", resume Inés Rodríguez.


Summary: O tribunal rexeita o recurso presentado polo Goberno galego contra a sentenza do TSXG que recoñece a esta radio comunitaria coruñesa o seu dereito a emitir de forma legal en frecuencia modulada. A entidade celebra a decisión e fai fincapé no "malgasto de recursos públicos na persecución dunha iniciativa de comunicación cidadá"

Xa é sentenza firme. O Tribunal Supremo vén de inadmitir o recurso que a Xunta presentara contra a sentenza do Tribunal Superior de Xustiza de Galicia (TSXG) que recoñeceu o dereito de CUAC FM a emitir en frecuencia modulada. A providencia da Sala Primeira do Contencioso Administrativo, asinada por 6 maxistrados, imponlle ademais ao Goberno galego o pago de costas procesuais ata un máximo de 1000 euros.A providencia do Supremo converte en firme a sentenza ditada polo TSXG e imponlle á Xunta o pago de costas procesuais ata un máximo de 1000 eurosEn outubro de 2018 a sentenza do TSXG anulaba a resolución adoptada uns meses antes pola Secretaría Xeral de Medios da Xunta de Galicia na que arquivaba o procedemento sancionador que lle abrira a CUAC FM, pero na que tamén prohibía expresamente que a emisora comunitaria coruñesa puidese volver a emitir en frecuencia modulada. O ditame sinalaba que a Secretaría Xeral de Medios infrinxira "os dereitos fundamentais da persoa" ao vulnerar o artigo 20 da Constitución que recoñece o dereito da cidadanía á liberdade de expresión e subliñaba que a falta do necesario desenvolvemento normativo por parte da Xunta impedira a CUAC FM contar cunha licenza de emisión, un permiso que a radio "non pode obter dada a inactividade da Administración".Porén, o Goberno galego decidiu non acatar a sentenza do TSXG e este mes de febreiro presentou un recurso ante o Tribunal Supremo. Catro meses despois o Supremo dálle a razón a CUAC, que xa en outubro de 2018 (poucos días despois de coñecer a sentenza do TSXG) volveu emitir en FM, de acordo coa Garantía temporal de emisión que a sentenza lle recoñeceu. A entidade fai fincapé no "malgasto de recursos públicos na persecución dunha iniciativa de comunicación cidadá"A emisora comunitaria manifesta a súa "satisfacción" pola decisión do Tribunal Supremo, "que deixa de manifesto que Cuac FM tiña razón cando reivindicou, pola vía xurisdiccional, o dereito a comunicar da cidadanía da Coruña a través de servizos de comunicación audiovisual comunitarios sen ánimo de lucro". Así mesmo, a entidade fai fincapé no "malgasto de recursos públicos na persecución dunha iniciativa de comunicación cidadá, e en contra dunha interpretación expansiva dos dereitos fundamentais e as liberdades públicas"."Consideramos que o esforzo material e humano empregados en loitar contra Cuac FM era digno de mellor causa, e estimamos que compre unha reflexión ao respecto", remata a asociación, que engade que "é alarmante que nun estado de dereito, unha entidade coma Cuac FM teña que poñer en risco a súa supervivencia coma proxecto comunitario para que os Tribunais de Xustiza lembren aos poderes executivos o seu traballo pendente". "Máis preocupante é aínda que unha administración utilice recursos públicos para esgotar todas as instancias contra unha sentenza favorable aos dereitos fundamentais dos administrados", remata.CUAC fai fincapé na importancia desta vitoria xurídica para dar pasos adiante no dereito á emisión dos medios comunitariosCUAC fai fincapé na importancia desta vitoria xurídica (iniciada hai meses e confirmada agora) non só para a continuidade da emisora coruñesa, senón para dar pasos adiante no dereito á emisión dos medios comunitarios e sen ánimo de lucro. "A firmeza desta sentenza pon de relevo o incumprimento reiterado das obrigas legais das administracións públicas competentes en materia de medios comunitarios, ao manter inaplicada a día de hoxe a Lei 7/2010 General de Comunicación Audiovisual, nove anos despóis da súa entrada en vigor", din.


Summary: As familias afectadas polo anuncio do fechamento concentráronse esta terza feira no Hórreo, nun día no que o PSdeG presenta unha moción para "desbotar calquera posibilidade de desafectar o centro".

A Asociación de Nais e Pais do CEIP de Baamonde, no concello de Begonte, organizou nesta terza feira unha caravana de vehículos que se desprazou até a capital galega para solicitar, fronte ao Parlamento da Galiza, que as súas demandas sexan escoitadas e se evite o fechamento da escola anunciado polo alcalde, José Ulla (PP), o pasado mes de decembro. O obxectivo desta manobra é destinar o espazo a un conservatorio de música e reagrupar o seu alumnado no centro educativo de Begonte. "Viñemos a Compostela porque semella que na nosa vila non se nos escoita, e estamos a protestar polo suposto fechamento do colexio de Baamonde, e digo suposto porque é un proxecto do alcalde de Begonte que aínda non está aprobado malia a insistencia en dicir que si. Nós loitaremos até o final", dixo a secretaria da Anpa, Paula Iglesias, en declaracións aos medios ás portas da Cámara galega. Precisamente no interior do edificio, á hora da concentración, contra as 18.30 horas, a bancada socialista presentaba unha proposición non de lei para instar a Xunta a manter en funcionamento esta escola e "desbotar calquera posibilidade de desafectar o centro". Esta mesma mañá as e os deputados pronunciaranse cos seus votos a respecto desta moción. Denegan a admisión de novos alumnos A pasada semana, a Anpa remitiu unha misiva ao Servizo Territorial de Inspección Educativa de Lugo e o conselleiro de Educación, Román Rodríguez, denunciando que, "por motivos descoñecidos", lles foi denegada ás familias a posibilidade de presentar solicitudes de admisión no centro de cara ao curso 2021-22. Este trámite, segundo a lexislación vixente, debe realizarse entre o 1 e o 22 de marzo. "Non é legal que o fagan, porque o colexio aínda non está fechado", censurou Iglesias. As familias lamentaron que a Administración galega estea a botar "balóns fóra": "Non nos dán ningún tipo de certeza, enterámonos do que acontece pola prensa", expuxo a secretaria da Anpa, quen lamentou ter que acudir a Compostela para dar voz ás súas reivindicacións. "Levamos con isto desde decembro, e é moi forte que estean os pais do colexio e de concellos da contorna dando apoio e que pareza que non se nos escoita", sentenciou.


Summary: En 2015 xa anunciara que este ía ser o seu último mandato. Cumpre agora o seu compromiso -a un ano da nova cita eleitoral- e entrega o relevo a Cristina Cid, concelleira de Promoción Económica. "O meu compromiso con Allariz continúa intacto. Póñome á orde de Cristina e dunha equipa de goberno magnífica", afirma en declaracións a Sermos Galiza.

Francisco García vai comparecer esta sexta feira en conferencia de imprensa ás 12 horas para anunciar a súa decisión, a de que pon fin ao seu mandato como alcalde de Allariz, cargo ao que accedeu en 2000, cando tomou o relevo a Anxo Quintana. "Ninguén pode dubidar do meu compromiso con esta corporación. Son concelleiro desde 1983. Fun tenente de alcalde desde 1989 a 2000 e alcalde desde 2000 até hoxe", di. García deixará a acta de concelleiro. "É o coherente. É tempo de renovación. Mais eu vou estar ás ordes da alcaldesa, e voulle prestar toda a colaboración no traspaso dos asuntos que fican pendentes", di. O pleno de renuncia de García vai ter lugar o próximo 15 de xullo, en tanto que o de investidura de Cristina Cid decorrerá o día 21. Cid recebeu xa o apoio -"por aclamación", precisa o aínda alcalde- do consello local, a asemblea local e o consello comarcal do BNG. "O proceso de relevo é un pouco como facemos as cousas en Allariz. Sen liortas, con absoluto consenso, nun ambiente de unanimidade e con moita xenerosidade humana por todas as partes. É algo do que me sinto lexitimamente orgulloso. Eu asumín un compromiso porque acredito en que a renovación é positiva cando hai relevos potentes e un leva moito tempo no cargo", afirma. Aos seus 61 anos, Francisco García voltará á súa praza de secretario interventor -estaba en excedencia por cargo público- no concello de A Mezquita, gobernado agora tamén polo BNG. "Era o momento de me reintegrar tamén á miña profisión", explica. Cristina Cid -enfatiza García- é a persoa adecuada para continuar a desenvolver o labor político que levou ao concello de Allariz a ser unha referencia na Galiza e mesmo no estado. "Desde a área de Promoción Económica, puxo en prácticas políticas exitosas que entre outras cousas se traduciron en que sexamos un dos poucos concellos galegos que medrou en populación nos últimos anos", subliña. O relevo vaise producir a un ano vista de que se comemore, no verán de 2019, os "30 anos da Revolta de Allariz", un movimento cívico que acabou coa primacía da dereita no concello e "puxo a institución ao servizo do pobo". "En Allariz o proceso estratéxico de reflexión coas veciñas e os veciños, a participación popular na cousa pública, é o que nos distinguiu durante estes 30 anos e iso, estou certo, vai continuar a ser así no futuro", conclúe.


Summary: TingaLaranga e Nós TV presentan este mércores un filme que debulla a problemática do polémico proxecto mineiro que provocou un forte rexeitamento social na comarca afectada.

"Por unha banda dinche que veñas ao rural, e por outra estanche cortando o teu medio de vida. Non sei a quen queren enganar". A frase é dun dos gandeiros protagonistas do documental Touro - O Pino. A ameaza do cobre. No filme, de case unha hora de duración, abórdase o conflito xurdido nestes dous concellos e na súa contorna ante o megaproxecto que pretende Cobre San Rafael, da man da multinacional Atalaya Mining e a través da reapertura das vellas minas de cobre, e do que se advirte un forte impacto medioambiental, económico e social na zona. O documental 'Touro - O Pino. A ameaza do cobre' será presentado este mércores en Santiago O documental será presentado neste mércores 14 de marzo ás 19 horas no CSC Fontiñas de Santiago, nun acto no que estará presente o director da peza, Xosé Bocixa, ademais de tres veciñas da zona e máis veciñanza entre o público que participará nun debate posterior. O filme, elaborado por Tingalaranga Audiovisual en colaboración con Nós TV, recolle testemuños de científicos, alcaldes, empresarios e habitantes dos municipios afectados. "Este proxecto é totalmente incompatible coa agricultura, a gandería ou un negocio coma o meu", pódese oír no tráiler da boca dunha muller que rexenta unha casa rural. O filme recolle testemuños de científicos, alcaldes, empresarios e veciñanza dos municipios afectados Como lembra a Plataforma Veciñal Mina Touro - O Pino NON, o documental --que estará accesible na internet a finais da semana-- debulla o conflito arredor dunha explotación "moi cuestionada", xa que "afectaría ao Camiño de Santiago, a moitas empresas de turismo, gandería, agricultura, así como ás augas que abastecen a comarca, existindo riscos graves para a vida das personas de zonas coma Arinteiro". "O rio Ulla podería verse gravemente afectado e mesmo as zonas marisqueiras da súa desembocadura na Arousa", advirten sobre un proxecto moi contestado e que hai tan só unhas semanas sacou á rúa unha enorme tractorada e manifestación. A ameaza do cobre. Presentamos un adianto do documental sobre a mina de Touro que presentaremos este mesmo mércores en Compostela pic.twitter.com/VfF3TRVfI2 — Nós Televisión (@NosTelevision) 11 marzo 2018 A plataforma veciñal advirte de que a veciñanza non está disposta a que a empresa Cobre San Rafael se "apodere de case 500 hectáreas de terreos agrícolas e forestais que son a base produtiva de moitas explotacións agrarias", e tampouco a que "se eliminen 341 hectáreas de masa forestal e 150 de cultivos e vexetación que nunca máis volverán producir". Desde os colectivos sociais en contra alertan dun proxecto baseado na planificación de "quince anos de megaminaría intensiva", con "maquinaria pesada e actividade as 24 horas do día, os 365 ano, con voaduras diarias" mediante explosivos. Apenas década e media de extracción na que se "crearían dous depósitos de residuos a catro vertedoiros que ocuparían en total case 300 hectáreas". Ou, o que é o mesmo, "unha enorme balsa de lodos que contará cun muro perimetral con capacidade para 50 millóns de metros cúbicos de residuos estériles da mina", "unha xigantesca balsa de lodos tóxicos" que porá en risco "a vida das persoas", pero tamén a auga do ulla, os acuíferos da zona da zona e o propio atractivo da ruta xacobea. O director do documental, Xosé Bocixa, volve aos traballos centrados na denuncia social e na loita da veciñanza contra polémicos proxectos industriais. As Encrobas. A ceo aberto é a súa obra máis recoñecida, pero tamén foi o encargado da realización, edición e guión doutro documental que narraba o conflito contra a megamina a ceo aberto pretendida na comarca de Bergantiños, Rosa de Corcoesto. Desa loita veciñal contra outro megaproxecto mineiro tamén xurdiu outro filme, Tesouro de Corcoesto.


Summary: O Cortizo aspira a revalidar o triunfo de García de Mateos en 2019.

Ortigueira, A Laracha e A Pobra do Caramiñal acollen entre o día de hoxe e o domingo as tres etapas da XIX edición da Volta Ciclista á Provincia da Coruña, un espectáculo deportivo que regresa ás estradas co impulso da Deputación coruñesa e a Federación Galega de Ciclismo tras dous anos de parada a causa da pandemia da Covid. A Volta, unha das máis relevantes do calendario Elite/Sub-23, congrega 18 equipos, dos que 10 son da Galiza -Cidade de Lugo, Cortizo, Drone Hopper, Farto, Froiz, Lasal Louriña, Oiense, Retelec, Rías Baixas e Vigués- dous navarros, outros tantos de Castela e un de Estremadura, Cantabria, País Valenciano e as Illas Canarias. O paso de tres anos desde a última vez que se disputou o certame deixa este dato como unha mera anécdota, pero naquela ocasión levantara o título o Cortizo, que ás ordes de Blanco Villar tratará de revalidar o título logrado por García de Mateos a través do prometedor Erig Fágundez, a quen podería favorecer o montañoso dun percorrido que ten a súa saída prevista para as 13 horas no paseo do Malecón de Ortigueira. Esta primeira etapa, de 136,4 quilómetros de extensión, discorrerá tamén por Valdoviño, San Sadurniño, Moeche, Mañón, O Barqueiro e Espasante, entre outros puntos, e pode definirse co tópico pero certeiro cualificativo de "rompepernas". Dun perfil semellante é a segunda etapa, cun percorrido de 141 quilómetros que pasará por Carballo, Malpica, Corme, Ponteceso e Cerceda e no que se subirán dous portos de terceira categoría, A Mata e O Empalme. E, para rematar, o domingo 29 de maio chega a etapa raíña, que parte da Pobra do Caramiñal cun percorrido de 116,4 quilómetros entre Ribeira e o miradoiro da Curota e no que os escaladores beneficiaranse de ramplas de até 14% de desnivel e un final de 7,4 quilómetros de ascensión a 6% de media. Durante a presentación da carreira, que tivo lugar onte na sede da Deputación da Coruña, o presidente Valentín González Formoso congratulouse polo "regreso" da Volta despois da pandemia, así como pola posibilidade de ver en acción "moitas futuras promesas do ciclismo galego". Enduro en Ares e Mugardos Mañá arranca a Montefaro Enduro Race 6.0, a terceira e penúltima cita da Copa de España de Enduro tras o Endurrazo, disputado en Moaña durante a primeira fin de semana do presente mes de maio. Deste modo, os e as participantes competirán nos concellos de Mugardos e Ares por un triunfo que pode ser decisivo para a clasificación xeral. Xa no día de hoxe as riders inscritas poderán percorrer os camiños a pé para visualizar a variedade de itinerarios que propón a organización, aínda que terán que agardar até mañá sábado para rodar sobre o terreo para o recoñecemento de cada un dos seis tramos cronometrados, 38 quilómetros de distancia total e 1.440 metros de desnivel acumulado aos que terán que enfrontarse ao día seguinte. O domingo, arredor das 8 horas, comezará a competición, onde o galego Mauro González na categoría elite masculina e a asturiana Cristina Menéndez na absoluta feminina poñerán en xogo a súa posición de líderes desta edición da Copa de España 2022 tras as vitorias obtidas na proba anterior.


Summary: Lucas Arbones prestou declaración durante 5h perante o fiscal e unha equipa de tres psicólog@s no tribunal especial español.

A Audiencia Nacional española considera o militante de Briga na comarca do Morrazo Lucas Arbones responsábel do delito de "apoloxía do terrorismo". Segundo foi informado esta segunda feira, 24 de febreiro, son comentarios publicados na súa conta de 'Twitter' o que o levou a ter que declarar perante o tribunal especial español. Até estar dentro nen el nen o seu avogado, Guillerme Presa, coñeceron as razóns polas que fora chamado a declarar. En conversa con Sermos Galiza, tanto Arbones coma Presa explicaron que a fiscalía reclama para o independentista até 2 anos de cárcere, mais que após ouvir as súas declaracións a rebaixa da condena é probábel, mudando a privación de liberdade por traballos sociais e unha sanción económica. Declarou durante 5h a respeito de chíos como citas do 'Mini-manual do guerrilheiro urbano', do guerrilleiro brasileiro Carlos Marighelha, nos cales a AN aprecia "enaltecimento" e "humillación ás vítimas do terrorismo" Aliás, o letrado denunciou a situación "de indefensión" en que se atopou o mozo ao non coñecer as acusacións que pesaban sobre el. Dixo Lucas Arbones que a comparecencia perante a AN durou "cinco horas" e que foi interrogado polo fiscal e por unha equipa de tres psicólog@s a respeito de chíos publicados na mencionada rede social "como citas do Mini-manual do guerrilheiro urbano", o escrito político máis coñecido do guerrilleiro brasileiro Carlos Marighelha, publicada en 1969. Nos seus comentarios do Twitter a Audiencia Nacional advertiu "enaltecimento", mais tamén "humillación das vítimas do terrorismo". Arbones estivo acompañado pola súa familia e por militantes de Briga e de Nós-UP, que se deslocaron até Madrid para se concentraren perante a procuradoría de menores do tribunal español, onde declarou o mozo.


Summary: O xefe de Cardioloxía do HULA reclama a apertura as 24 horas do servizo de hemodinámica, que na actualidade funciona só en horario de oficina. O custo sería "só o de contratar un hemodinamista máis", di, mentres alcaldes da Montaña valoran levar a Xunta aos tribunais.

A poboación lucense, como era de agardar, non dá infartado só en horario de oficina. Despois de anos de reivindicacións en xaneiro de 2014 comezaba a funcionar no Hospital Lucus Augusti de Lugo a sala de hemodinámica, a gran reivindicación sanitaria dos colectivos veciñais, sociais e políticos lucenses xunto aos servizos de radioterapia e medicina nuclear. Esa posta en marcha, prometida por Feijóo -igual que a do resto de servizos- para 2011, produciuse só de maneira parcial. A unidade para atender infartos funciona unicamente de 8 da mañá a 3 da tarde e de luns a venres. Así, en torno ao 60% dos casos seguen tendo que ser atendidos noutros hospitais, esencialmente na Coruña, incrementándose así o seu risco de falecemento, segundo se admite dende o Servizo de Cardioloxía do HULA. O xefe deste servizo, o prestixioso cardiólogo Carlos González Juanatey, ofreceu este xoves unha conferencia no salón de actos da Deputación de Lugo, espazo que foi mostra da sensibilidade que existe na cidade e na provincia a respecto da reivindicación do hospital, toda vez que rebordou asistentes, algo pouco habitual nos actos que alí se organizan. Na súa intervención González Juanatey ratificou unhas cifras que o PP chegou a negar no Parlamento, e que indican que só 1 de cada 3 infartos da provincia se producen nese rechamante horario de oficina e, polo tanto, unicamente un terzo poden ser atendidos no tempo recomendado, menos de 120 minutos, nunha doenza na que, destaca, "o que hai que facer é correr" tras os primeiros síntomas. "Fai falta hemodinámica 24 horas", resume o xefe de Cardioloxía do HULA Segundo González Juanatey a apertura da sala de hemodinámica durante as 24 horas en Lugo tería un "impacto indubidable" nos índices de mortandade das persoas que sofren infartos, máis aínda tendo en conta que as doenzas do corazón son unhas das máis frecuentes nesta contorna xeográfica. "Fai falta hemodinámica 24 horas", resume, nun contexto no que o impacto económico da apertura sería "perfectamente asumible" para o Servizo Galego de Saúde, toda vez "o custo sería o de contratar un hemodinamista máis" porque no HULA xa "o temos todo: a estrutura e o volume de casos, porque nun ano fixemos máis dos que nos correspondían". Posible demanda contra a Xunta Dado que, alén da instalación da Radioterapia, datada agora para 2015, a Xunta non ten entre os seus plans abrir a unidade de hemodinámica durante as 24 horas a batalla por este servizo podería pasar da política aos tribunais. Esta, cando menos, é a intención que anunciou durante o coloquio posterior á conferencia o alcalde de Becerreá, Manuel Martínez. O tamén deputado provincial do PSdeG asegura que acudiu á charla para "comprobar que o das dúas horas era mentira", pero o cardiólogo non só refutou ese prazo, senón que "di que para loitar contra o infarto o mellor é correr". "Se un veciño de Lugo ten grave risco de non chegar a tempo, un da Montaña moitísimo peor", toda vez que é "practicamente imposible" chegar en 120 minutos dende esta comarca ata A Coruña. O alcalde de Becerreá subliña que "representantes políticos da Montaña" valoran reclamar os servizo nos tribunais Neste escenario, anuncia Martínez, "representantes políticos da Montaña luguesa estamos estudando a vía xudicial para demandar á Xunta e reclamar os servizos sanitarios iguais que os dos resto dos galegos". Esta acción, sinalan, concretaríase nunha demanda contra o presidente da Xunta e a conselleira de Sanidade, Rocío Mosquera, nun intento máis de explicitar que "esta Xunta nos condena a morrer". A palestra do cardiólogo estivo introducida polo presidente da Federación Veciñal Lucense, Jesús Vázquez, que lembrou que González Juanatey leva "máis dunha década" sinalando a "necesidade de que a provincia de Lugo conte cunha unidade de hemodinámica". Na mesma liña, o presidente da Deputación lucense, José Ramón Gómez Besteiro, recalcou que o cardiólogo iniciou con esta reclamación "unha senda que despois seguirían outros moitos profesionais médicos.


Summary: A multinacional norteamericana analiza o impacto da recente sentenza de Alu Ibérica sobre a súa permanencia no país

Alcoa volve meter os tribunais polo medio das negociacións para a venda da factoría de aluminio primario de San Cibrao, no concello de Cervo. Primeiro foi co despedimento colectivo, que aínda está pendente do pronunciamento do Tribunal Supremo sobre o recurso presentado pola multinacional norteamericana á sentenza do Tribunal Superior de Xustiza da Galiza (TSXG) que declaraba nulo o expediente de regulación de emprego (ERE) para 524 persoas. Agora é a recente sentenza da Audiencia Nacional, que condena Alcoa pola venda das plantas da Coruña e Avilés ─agora en mans de Alu Ibérica─ a cumprir as condicións sobre extinción de contratos que se produzan e de recolocación externa nos termos que se fixaron nos acordos alcanzados o 15 de xaneiro de 2019 nas devanditas factorías por incumprir a medida complementaria, que consistía na reindustrialización das plantas e no mantemento do emprego mediante a súa compravenda a un empresario serio, solvente e rigoroso. A multinacional vén de iniciar os trámites para recorrer esta sentenza tamén no Supremo, xa que entende que "non pode ser considerada responsábel dos incumprimentos nos que poidan incorrer terceiros das obrigacións que asumiron no contrato de compravenda das plantas", asevera Alcoa. Advertencia veladaEsta sentenza pon de manifesto, ao seu xuízo, "os riscos dunha venda dunhas plantas estruturalmente inviábeis na que o vendedor é o que contribúe economicamente na transacción, a pesar de contar coa supervisión de todos os actores involucrados no proceso", unha situación que se asemella ao actual proceso de venda da planta de San Cibrao. De feito, Alcoa di que está a analizar como afecta esta sentenza á súa situación actual en España. A compañía lembra que en outubro de 2018 Alcoa iniciou un proceso de despedimento colectivo motivado, segundo incide, "pola inviabilidade" da produción de aluminio primario nas plantas da Coruña e Avilés, argumento esgrimido tamén para levar a cabo o despedimento colectivo en San Cibrao, agora xudicializado. Urxencia improvisada Alcoa lanza así unha mensaxe á ministra de Industria, Reyes Maroto, que a comezos de semana urxiu a multinacional estadounidense a vender a fábrica a un terceiro. A disputa leva meses centrada no papel da Sociedade Estatal de Participacións Industriais (SEPI) como intermediaria da operación. A este respecto, o conselleiro de Economía, Francisco Conde, lamentou a "urxencia improvisada" do Goberno español, ao que volveu reclamar "que asuma o seu compromiso" e lidere un proceso que "lamentabelmente, non está a dar a solución que todos estamos a buscar". Pola súa banda. deputado do BNG no Congreso, Néstor Rego, rexistrou onte a solicitude de comparecencia na Comisión de Industria da ministra e da presidenta da SEPI para que expliquen a posición do Goberno español sobre a situación de Alcoa San Cibrao; das plantas da Coruña e Avilés, e sobre a negativa expresada nas últimas semanas a que a SEPI se faga cargo das factorías. Movementos nas posíbeis compradoras Mentres prosegue a loita xudicial e política, as empresas interesadas na compra da planta de Alcoa en San Cibrao van tomando posicións. Trafigura, unha das firmas que poxan pola factoría de Cervo e que tamén ten intereses no proxecto da mina de Touro, vén de pór no mercado Minas Aguas Teñidas (Matsa), sociedade que controla ao 50% con Mubadala Investment Company (do Goberno de Abu Dabi) e que engloba tres proxectos mineiros para a extracción de cobre e cinc en Andalucía. Ambas as compañías aspiran a obter uns ingresos de 2.000 millóns de euros pola venda das minas de cobre, un mineral que acumula unha revalorización de máis de 40% desde mediados do pasado ano. Con esta inxección de liquidez, Trafigura gaña músculo para afrontar outros proxectos, como o da mina de Touro ─é a principal accionista de Atalaya Mining─ ou a adquisición da planta de aluminio primario de Cervo.


Summary: Máis de 8.000 sinaturas de galeg@s e portugues@s rexeitan un proxecto que pasaba por núcleos habitados e que ten consecuencias ambientais e sobre a saúde das persoas.

Bloque Nacionalista Galego e Bloco de Esquerdas presentaron unha denuncia ante a Comisión de Peticións do Parlamento Europeo en contra do proxecto da liña de alta tensión transfronteiriza que Rede Eléctrica Española (REE) ten previsto construír entre Galiza e Norte de Portugal e que, no caso galego, afecta ao concello de Arbo. A denuncia, en nome da asociación de afectados pola liña, foi presentada pola portavoz do BNG na Eurocámara, Ana Miranda, e pola eurodeputada lusa Marisa Matías. A plataforma contra esta liña xa ten recollido 8.000 sinaturas en contra do proxecto. "É unha liña de 400 kilovatios e cunha lonxitude de 21,7 kilómetros, que cruzaría por núcleos de vivendas" No texto da denuncia recóllense as infraccións en materia medio ambiental e as consecuencias para a saúde desta liña de 400 kilovatios e cunha lonxitude de 21,7 kilómetros, que cruzaría por núcleos de vivendas nas parroquias de Sela e Barcela no concello pontevedrés de Arbo. Neste sentido, Miranda advirte que o trazado previsto "está situado a unha distancia das casas habitadas inferior ao contemplado na lexislación europea, polo que a demanda da veciñanza dun trazado alternativo está totalmente xustificada. Ademais, o deseño previsto a día de hoxe implicaría invadir zonas da Rede Natura 2000. En todo caso, que se busque un deseño alternativo", explicou.


Summary: Propón que os concellos poidan facer uso dos seus 890 millóns de superávit.

O BNG reprobou esta segunda feira a proposta que o Ministerio de Facenda realizou á Federación Española de Municipios e Provincias (FEMP) en relacion ao uso do superávit e dos remanentes dos concellos, que ve unha "incautación" de fondos. Por iso, avanzou que propoñerá no seo da Federación Galega de Municipios e Provincias (Fegamp) que a entidade municipalista galega se opoña e sexa "interlocutora" directa para negociar co Goberno estatal. En concreto, o Ministerio de María Jesús Montero fixo chegar á FEMP un borrador que determina que as entidades locais con superávit téñenllo que prestar ao Estado, que logo llo devolve como ingresos non financeiros. O Goberno español pretende que os concellos presten os seus aforros ás arcas públicas e logo devolveríaselles mediante dous ingresos en 2020 e 2021 de 5.000 millóns. O resto, quédao Facenda e reintegrarallo nun prazo de dez anos. Para posicionarse sobre esta proposta compareceron a portavoz nacional do BNG, Ana Pontón, e o vicepresidente segundo da Fegamp e alcalde de San Sadurniño, Secundino García, quen avanzou as reivindicacións que fará o Bloque no seo da entidade municipalista galega co fin de que se retire a proposta de Facenda. García tamén urxiu a reforma do financiamento local para dar unha cobertura adecuada ao custo dos servizos. Pontón incidiu en que, nun contexto de reconstruccion económica e social posterior ao pico da pandemia, é "moi preocupante" o "simulacro de acordo" entre o Goberno e a FEMP. "Rexeitámolo de pleno", advertiu, antes de engadir que, se segue adiante, supoñería que os concellos galegos "non poderán usar 900 millóns para a reconstrución". Concellos, engadiu, que xa están "mal financiados e estrangulados economicamente" cun sistema que "non ten en conta" factores diferenciais da Galiza que encarecen a prestación de servizos como a dispersión ou o envellecemento. "Non é de recibo que se queira privar o noso país de usar 900 millóns de euros, deben ser os cocncellos os que determinen como usar e reverter os seus recursos sen ningún tipo de tutela", subliñou Pontón, antes de instar a que a Fegamp --como propo¡rá o BNG-- "poña sobre a mesa unha proposta propia" e reclame unha "interlocución" directa co Executivo estatal que permita que os remanentes se usen en Galiza. Na súa intervención, Pontón lembrou que, durante a crise económica, as administracións locais galegas contribuíron a paliar a débeda do Estado e a "salvar" ás entidades financeiras. E, con todo, agora vense abocadas a un "trato desigual", xa que o Goberno estatal só se reserva para si a "flexibilidade" á hora de ampliar a débeda para facer fronte á reconstrución. Iso, sumado á proposta de Facenda sobre o superávit, levou a Pontón a apelar a que non se repitan "erros do pasado". "Non ten ningún tipo de lóxica que os remanentes dos concellos convértanse nunha especie de liquidez para o Estado, que ten outros mecanismos para poder financiarse", esgrimiu.


Summary: As urxencias e as listas de espera son os servizos da sanidade galega que máis denuncias rexistraron ao longo do ano pasado. A Memoria 2019 da Asociación O Defensor do Paciente denuncia, ademais, a intención do Sergas de privatizar a sanidade pública e "O esgotamento da Atención Primaria".

O Defensor do Paciente recolle na súa Memoria 2019 que "as costuras da sanidade pública galega saltan polo esgotamento da Atención Primaria, cuxos médicos, fartos de superar os 40 pacientes por xornada, mobilizáronse mediante protestas e conatos de folga ao non palpar as supostas melloras prometidas polo Sergas". Para Elisa Ausín, médica e portavoz de PAC en Pé de Guerra, o déficit de investimento en Atención Primaria é algo que vén de lonxe e cuxas consecuencias vivimos agora. En declaracións a Nós Diario recoñece que "sen persoal suficiente é imposíbel atender as demandas da cidadanía. Non deberan existir as listas de espera pero hai médicos que as teñen de até 20 días, e outros que non as teñen pero porque non existen". "Hai miles de cartillas sen médico asignado", denuncia, e eses pacientes, moitos con patoloxías agudas, acaban no PAC ou nas Urxencias, "porque non lles queda máis remedio". A asistencia, di, está garantida, "mais o seguimento das doentes non sempre é adecuado". A falta de control e a sobrecarga compromete a seguridade da calidade asistencial, afirma.


Summary: Feijóo saca peito polos acordos coa petroleira mexicana que suporían, segundo di, 1.500 empregos para Navantia e outros tantos para Barreras. Os sindicatos rebaixan as cifras a un máximo de 353 postos de traballo na ría de Ferrol e de 450 en Vigo. O presidente da Xunta aproveita para cargar contra o "nivelazo" da oposición. Audio no interior.

Feijóo presume de resultados no naval, mentres a oposición e os sindicatos lémbranlle que a contratación por parte de Pemex de cadanseu buque hotel nos estaleiros de Navantia, en Ferrol, e Barreras, en Vigo, é unha "boa noticia", pero para nada "unha solución definitiva" para un sector que nega ademais as cifras de emprego facilitadas pola Xunta e que acusa o Goberno galego de "inflalas" a menos dun mes para as eleccións. O comité de Navantia xa advertira de que os quimiqueiros nunca foran destinados para o estaleiro da ría ferrolá O presidente da Xunta sacou peito este xoves tras o Consello logo de xustificar a "substitución" dos dous quimiqueiros que prometera inicialmente para Navantia. "A negociación partiu da posibilidade de facer dous quimiqueiros", dixo Feijóo, que aclarou que logo de que os estaleiros avaliasen "os prezos e a capacidade competitiva na oferta", chegouse á "decisión" de substituílos polos buques hotel, xa que supoñían "máis man de obra", especialmente para as empresas auxiliares. Pero estes argumentos nin convenceron nin convencen os sindicatos. O presidente do comité de empresa de Navantia, Ignacio Naveiras, xa asegurara nunha entrevista en Praza que a Xunta sabía de sobra "que os quimiqueiros de Pemex nunca foran destinados á ría de Ferrol" porque, como explicaba, ese contrato estaba pactado cos estaleiros coreanos, "cos que a instalación de Ferrol non pode competir". Feijóo ataca con dureza a oposición, á que lle censura o seu "nivelazo" Así, Feijóo presume dos buques hotel e aproveita a ocasión para lamentar "o nivelazo" da oposición por "minusvalorar" o acordo con Pemex, censurando especialmente o PSdeG por falar "dun barco pequerrechiño" e por acusalo de "mariachi". Para o presidente da Xunta, as acusacións dos socialistas son "un menosprezo" para os traballadores do naval e as súas familias que, lembrou, veranse beneficiadas por un investimento de 300 millóns de euros e 3.000 empregos ao longo duns dous anos. Pero estes últimos datos non convencen nin á oposición nin aos sindicatos, que rebaixan a un máximo de 900 os postos de traballo para o naval de Galicia. O comité de empresa de Navantia lembra que "unha sinxela regra de tres" demostra que os datos están "magnificados e inflados". Así, o voceiro dos traballadores, Ignacio Naveiras, explica que se a carga de traballo do buque hotel é de 1,5 millóns de horas en 30 meses, o número de empregos xerados sería de 353, xa que cada operario realiza 1.700 horas anuais. "Quen queira vender a creación de emprego de forma demagóxica, terá que asumir esa responsabilidade; xogan co naval unha vez máis, utilizándoo como baza electoral", di. Mentres a Xunta fala de 1.500 empregos para cada estaleiro, os sindicatos calculan uns 350 en Ferrol e non máis de 450 en Vigo Ademais, Naveiras (CCOO) explica que vén de participar nunha xuntanza coa dirección de Navantia en Madrid na que, por primeira vez e en contra da lei sindical e dos dereitos dos traballadores, "asegura que ten unha cláusula de confidencialidade que non permite dar cifras" sobre o emprego ou traballo que xerará o acordo o que engade máis polémica ao anuncio e demostra, segundo o comité, "que a compañía está a ser politizada". Desde os responsables de CIG e UGT no comité tamén se asegura que o anuncio do acordo con Pemex é "unha utilización histórica perversa e sen parangón" e incluso acusaron a Xunta de "estar xogando coa xente". Navantia négase a facilitar aos traballadores cifras sobre o número de empregos que creará o acordo con Pemex Por outra banda, o secretario xeral da central nacionalista, Suso Seixo, asegura que os acordos son "unha boa noticia", pero "esaxerados", xa que proporcionarán "400 postos de traballo", tanto en Barreras como en Navantia, confirmando así o que xa advertira o secretario nacional do naval da CIG, César Rodríguez, que falaba de 450 postos de traballo como máximo para cada un dos estaleiros, ademais de lembrar que outras empresas como Vulcano ou Freire, "non teñen carga de traballo á vista". E mentres, o presidente da Sociedade Estatal de Participacións Industriais, (SEPI), Ramón Aguirre, asegurou na Radio Galega ter "a convicción" de que "antes de fin de ano" volverase a anunciar carga de traballo nos estaleiros de Navantia na ría de Ferrol. Segundo dixo, os anuncios de Pemex ou da armada arxelina son só "o inicio dunha etapa de recuperación constante". No entanto, nada falou sobre o dique flotante ou sobre a prevista reunión da comision de seguimento desta infraestrutura, que se mantén sen data e que mantén pechados no Concello de Ferrol a varios delegados sindicais en protesta.


Summary: Os socialistas galegos reunen este sábado o seu Comité Nacional, no que Pachi Vázquez defenderá a celebración dunha "consulta" para renovar a secretaría xeral que non concorda cos estatutos do PSOE. Os grupos internos reclaman celeridade na renovación e que os atrancos da dirección federal non sexan a "escusa" para atrasar o proceso.

Ás nove e media da mañá deste sábado Pachi Vázquez reune a Executiva Nacional do PSdeG nun hotel compostelán. Nesa xuntanza vai perfilar a proposta que, unha hora máis tarde e no mesmo lugar, lle presentará ao Comité Nacional, máximo órgano entre congresos, como roteiro para a renovación do partido. Á falta de "matices", o actual secretario xeral proporá unha data para o congreso extraordinario, previsiblemente comezos de xullo, e exporá a súa aposta para renovar a secretaría xeral. Vázquez asegura ser consciente do "clamor" interno que pide que a próxima persoa que ostente o liderado saia elixida dunhas eleccións primarias, o procedemento que os estatutos federais do PSOE contemplan para designar cabezas de lista ás eleccións, pero non dirixentes internos. Eis a cuestión. Segundo Vázquez da súa man non sairá nada que "confronte con Ferraz", ningún procedemento "antiestatutario" que leve ao conflito coa dirección do PSOE, a mesma que xa o advertiu por carta de que o "único procedemento establecido pola normativa interna" para elixir líder é que os delelegados e delegadas do propio congreso extraordinario voten a tal efecto. Así, lémbranlle, foi como quedou fixado no último congreso federal, "sen prexuízo" de que as regras poidan ser modificadas no futuro. Pero no entorno do político do Carballiño asegúrase que nada muda con esta advertencia. Se cadra ese é o motivo que o leva a explicar a súa proposta en termos de "consulta" ou de aposta por que "vote toda a militancia", pero non de primarias, verba que non pronunciou na reunión que a Executiva mantivo o pasado xoves, segundo confirman membros deste órgano. Dadas as condicións de partida, quere isto dicir que Pachi Vázquez avanza cara a un pulso coa cúpula de Alfredo Pérez Rubalcaba, ao xeito do PSC pero por motivos orgánicos? Dende a dirección do PSdeG mantense que nada máis lonxe da realidade. Están convencidos, din, de que a vía das primarias consultivas para designar un secretario ou secretaria xeral que despois sería formalmente elixido polos delegados do congreso é perfectamente "encaixable" nas actuais regras do xogo, sen sequera ter que "confrontar" con Madrid. En calquera caso, subliñan, o secretario xeral non vai renunciar a que voten "todos os militantes". Pero dende os sectores críticos afloran certos receos, e velaquí o dobre fío. Todos os grupos internos concordan coa necesidade de renovar a secretaría xeral en primarias, pero algúns coidan que Vázquez formula unha batalla que sabe perdida. As primarias, consultivas ou non, serán vetadas por Ferraz, auguran algunhas das fontes consultadas, e habería que adiar o proceso ata finais de ano, despois de que a conferencia política do PSOE renove os estatutos do partido e permita activar o principio "un militante, un voto" para elixir cargos internos. Por iso, explican, o sábado escoitaranse voces no comité nacional que instarán o secretario xeral a "deixar de lado as estratexias persoais". Novo Socialismo Galego "Se hai oportunidade de que toda a militancia se exprese pola vía que sexa, nós ímolo apoiar" Este é o pano de fondo ante o que se desenvolverá o Comité Nacional do sábado, o órgano de máis de 300 membros no que é de agardar que a actual Executiva atope múltiples reclamacións de celeridade para activar a renovación. "Nós dicimos que ten que haber un congreso antes do verán" xa sexa "en xuño, en xullo... non imos poñer problemas pola data", explica Xoaquín Fernández Leiceaga, un dos cabezas visibles de Novo Socialismo Galego. En conversa con Praza Pública Leiceaga explica que este colectivo acode ao Comité Nacional coa intención de a xuntanza sexa "o primeiro paso para a renovación do partido", e isto implica "convocar un congreso extraordinario para renovar a mensaxe, o discurso, as estruturas internas e, polo tanto, tamén a dirección e o secretario xeral". Neste sentido, Leiceaga avanza que "se hai oportunidade para que poida expresarse toda a militancia, pola vía que sexa, nós ímolo apoiar", xa que NSG vénse manifestando "a favor de que vote toda a militancia". "Se a votación ten que ter un valor menor e ser refrendada despois do congreso, como mal menor tamén nos vale". Así, e partindo da base de que Pachi Vázquez é quen "promove" esta fórmula e que el mesmo é tamén "membro da Executiva federal", o ex parlamentario agarda que a consulta se poida realizar. "Se non se pode ou tira a toalla", o congreso tería que estar "moi aberto á participación máxima da militancia". En calquera caso, subliña, agarda que un eventual conflito con Ferraz non sexa empregado como "impedimento para que a renovación se produza". O papel de Besteiro Fontes socialistas consultadas por Praza maniféstanse tamén convencidas de que esta será tamén a posición que chegue dende o PSdeG de Lugo que encabeza José Ramón Gómez Besteiro, o tamén presidente da Deputación luguesa que xa manifestou a súa intención de dar "un paso á fronte cando chegue o momento de comprometerse". Mentres algúns membros do Comité mesmo valoran a posibilidade de que Besteiro realice na xuntanza do sábado algún xesto encamiñado a ratificar que concorrerá á secretaría xeral, dende o entorno do lugués ponse o acento en que a súa aposta esencial é que o PSdeG precisa un "cambio de rumbo e de liderado" e que ambas circunstancias se teñen que producir antes do verán. Besteiro xa avanzou que dará "un paso á fronte cando chegue o momento de comprometerse" Consciente dos atrancos que poden chegar dende Ferraz, as mesmas fontes ratifican que Besteiro é partidario de dar cunha "fórmula" que permita "consultar" á militancia para elixir secretario xeral e, sen lanzar abertamente dúbidas sobre as intencións de Pachi Vázquez, subliñan que o lugués coida que un eventual veto de Rubalcaba "non pode ser unha escusa" para prolongar todo o proceso congresual. Nesta liña, o propio Besteiro sinalaba hai escasos días ante a prensa que el defenderá "un papel moi activo dos militantes" no proceso. "Un pode estar de acordo coa legalidade" interna do partido "ou non, pero mentres exista hai que cumprila e é positivo tentar cambiala, pero movinme, móvome e movereime dentro dos marcos de referencia do partido". Ao tempo, os argumentos que chegan dende o seu círculo máis próximo sintetízanse na idea de que o novo ideario do partido e tamén a persoa que "o encabece" teñen que estar presentados ante a sociedade galega canto antes, toda vez que o seu primeiro gran reto será artellar unha "estrutura forte" de partido cara ás municipais de 2015. Corrente 'En Positivo' "O congreso debe incorporar o sistema de elección directa do secretario ou secretaria xeral" Outra das sensibilidades que estará presente no Comité é a da corrente En Positivo, que leva desenvolvendo diversos encontros coa militancia dende comezos de ano. Ante a cita do sábado esta plataforma subliña que manterá a sú aposta pola "refundación do proxecto política e da estrutura organizativa", unha "renovación" que debe pasar, ao seu xuízo, por un congreso ordinario que "renove o proxecto político e todas as estruturas do partido". "Para iso -explican- este congreso debe incorporar o sistema de elección directa pola militancia do secretario ou secretaria xeral", xa que "de non facelo, non será un verdadeiro proceso de renovación, tal e como agarda a militancia e a sociedade galega". Como o resto de grupos internos En Positivo reclama tamén que do Comité Nacional saia "un calendario" para o congreso, cuxas "regras de xogo" convirtan a cita nunha "solución real" e non nun "novo parche político". Así, din, o colectivo vai "fuxir de debates nominais" e seguirá "presentando o seu proxecto no territorio e nas agrupacións locais" para "formular solucións de calado".


Summary: O presidente da Xunta defende o contrato da Xunta para sufragar o vídeo do artista porque "é difícil atopar un feito con esta acreditación dende o punto de vista de dar a coñecer un destino". Audio e vídeo no interior

O BNG forza no Parlamento unha votación para a cancelación do contrato "Buscamos 600 millóns de persoas e non de España, senón de todo o mundo". O presidente da Xunta, Alberto Núñez Feijóo, saíu este xoves na defensa do pagamento de 302.500 euros de fondos públicos á discográfica Universal Music Spain para a produción do videoclip Noche y día, do cantante Enrique Iglesias. Mentres esta controvertida achega continúa a xerar polémica entre a oposición parlamentaria e no mundo da cultura e unha mestura de indignación e hilaridade nas redes sociais o xefe do Goberno galego xustifícaa por completo. Estes cartos, mantén, lograrán que Galicia chegue "a máis xente". Ao ser preguntado ao respecto despois da reunión semanal do Consello da Xunta Feijóo dixo "supoñer" que "as promocións turísticas smepre buscan o mesmo, chegar a máis xente", "chegar a máis tipos de públicos" e, con esta finalidade, "buscar todas as canles posibles". A Axencia Turismo de Galicia busca "dar a coñecer o país" porque "Galicia é un destino único". Nesta "promoción", o pagamento do vídeo mediante un procedemento negociado sen publicidade, "saen todas as cidades e saen os lugar que, cremos, son moi importantes". Nomeadamente, Feijóo asegura que na produción audiovisual poderán distinguirse "once lugares da Galicia interior, da Galicia da costa, lugares importantes". O investimento, explicoulle ao xornalista que o cuestionou, ten a súa orixe en que "o último vídeo da persoa á que vostede se refire", Enrique Iglesias, tivo "un número de baixadas, de visionados a través de YouTube, de 600 millóns de descargas". Dende o punto de vista do presidente "é difícil atopar un feito con esta acreditación dende o punto de vista da capacidade de dar a coñecer un destino" e isto "foi o que levou a Axencia de Turismo a aceptar e contratar este investimento. "É difícil atopar un feito con esta acreditación dende o punto de vista de dar a coñecer un destino", xustifica o presidente Sempre segundo a versión presidencial os 300.000 euros da polémica equivalen a "unha serie de anuncios de 20 segundos nunha canle de televisión nacional", os cales serían vistos por "5,6,7,8 millóns de persoas". Neste caso, di, o público obxectivo son "600 millóns". "Seguro -afirma- que estes foron os criterios da Axencia do Turismo". Segundo a canle oficial de Enrique Iglesias en YouTube o seu último vídeo, o máis recente, acumula uns 19 millóns de reproducións -que non de persoas- e o máis popular, publicado hai 10 meses, supera os 700 millóns. O audio da canción cuxo vídeo subvenciona a Xunta, Noche y día, está tamén publicado no mesmo portal de vídeos e xa foi reproducido unhas 4 millóns de ocasións. As imaxes deses once lugares de Galicia amosaranse mentres o cantante alude a mulleres con "poca ropa, sudaíta", que moven "la cintura con indecencia" ou a unha vontade de "fusión internacional".


Summary: Brigadistas do Baixo Miño, contratados como fixos-discontinuos pola Xunta, recollen máis de 300 sinaturas para rematar coa súa precariedade laboral. Nós Diario fala cun deles, Xoán Lois Cabreira, sobre as súas reivindicacións. "Posuímos unha ampla formación e hai suficientes tarefas pendentes para que nos contraten todo o ano", asegura.

"Somos un corpo que actúa nos meses de maior risco incendiario. Antes de 2017 contratábase aos bombeiros forestais por un período de catro meses a través da compañía pública Tragsa. Tras as reivindicacións e os grandes lumes daquel ano aumentouse ao prazo a seis meses, catro dedicados a extinción e dous a prevención. Neses dous meses pouco podes facer". Así resume Xoán Lois Cabreira, brigadista da Xunta da Galiza, a situación dos seus compañeiros e compañeiras. Desde 2019, Cabreira é un dos efectivos na demarcación sur do distrito XVIII, no Baixo Miño. "Traballamos en equipos de catro brigadistas, coordinándonos coas motobombas e os axentes forestais. Así foi a miña primeira experiencia. Un aviso de lume e desprazarnos até o lugar do foco para recibir as instrucións", engade. Este é a tarefa que se sucede durante o período de alto risco de incendio forestal, entre o 1 de xullo e o 30 de setembro. Facemos tarefas de prevención, pero son moi probres, asegura Cabreira "As semanas restantes facemos tarefas de prevención, pero son moi probres. Teño compañeiros e compañeiras moi formados ou con moita experiencia e decateime de que hai unha columna de xente moi competente para traballar en prevención, pero que non se aproveita", afirma este brigadista no Baixo Miño. As críticas de Cabreira non son novas. Desde Consello de Contas, o organismo fiscalizador do Executivo galego, pasando por investigadores e investigadoras das universidades e outros corpos da Consellaría de Medio Rural tense sinalado á Xunta da Galiza, e mais a Consellaría de Medio Rural, por primar a extinción dos incendios forestais fronte a prevención dos mesmos. "A relación co monte rachou no Franquismo, agora en vez de vivir no monte combatémolo. Cos compañeiros percibimos covardía á hora de acometer mudanzas na lexislación para retirar das contornas urbanas e rurais especies pirófitas como o eucalipto, a acacia ou o piñeiro. Tampouco se ten en conta ás comunidades de montes á hora de chegar a acordos de xestión. Hai un abandono importante do monte, con comunidades envellecidas, e moito traballo por facer ao que cremos que podemos contribuír", expón Cabreira. A prevención é urxente, hai áreas onde o mato ou os eucaliptos chegan as portas das casas, urxe o brigadista Xunto aos seus compañeiros impulsou unha recollida de sinaturas para solicitar unha reunión co conselleiro de Medio Rural e trasladarlle as súas propostas. "Consideramos que hai suficientes tarefas no monte como para deixar de ser persoal fixo-discontinuo e pasar a ter un contrato anual. A prevención é urxente, hai áreas onde o mato ou os eucaliptos chegan as portas das casas. Nun verán con condicións adversas pódese repetir o acontecido en 2017", advirte este brigadista. O manifesto non só recolle demandas no eido laboral. "Débese recuperar o rural acometendo a urxente tarefa de volver a un espazo agrogandeiro que faga de mosaico defensivo contra o lume. Mudar a abafante política forestal por especies forestais máis nosas: carballo, castiñeiro ou cerdeira", apuntan os brigadistas Leticia González , Xán Lois Cabreira , Carlos Dacosta e Sergio Martíns. O documento recibiu o apoio de investigadores e investigadoras que teñen experiencia no eido forestal e de xestión do medio rural. É o caso de Ana Cabana, Adolfo Cordero Rivera, Jesús de la Fuente, Mar Pérez Fra ou Marcos Álvarez Veloso. Mais tamén outros nomes recoñecíbeis dos ámbitos da cultura teñen adherido a súa sinatura. É o caso de SÉS, Xabier Díaz, Luís Tosar ou Suso de Toro. A maiores, entidades como Adega, Fruga, Cemma ou o Sindicato Labrego Galego apoian as demandas das e dos brigadistas.


Summary: Catro testemuñas e diversos avogados tiñan que desprazarse desde Madrid, o que levou ao xulgado a adiar a citación. Están suspendidas as visitas aos xulgados que non estean relacionadas coa actividade xurisdicional e dispensado o uso de toga.

Catro testemuñas e diversos avogados tiñan que desprazarse desde Madrid, o que levou ao xulgado a adiar a citación ao 29 de maio e por videoconferenciaAs medidas de precaución contra o coronavirus comezan a afectar tamén á actividade xudicial. Aínda que Galicia non se atopa aínda no escenario de maiores restricións existente noutras comunidades, para o que o Consello Xeral do Poder Xudicial estableceu diversas medidas graduais de protección, tamén se está a ver afectada indirectamente. Este venres estaba prevista a declaración no caso sobre o accidente de Angrois dun ex-mecánico de Talgo que denunciou hai cinco meses o suposto borrado de datos do tren tras o sinistro. Canda el estaban tamén citadas outras tres testemuñas, pero a petición de diversos avogados que tamén se tiñan que desprazar como elas desde Madrid, onde non están recomendadas as viaxes, o xulgado decidiu aprazar esas declaracións e fixalas para o 29 de maio por videoconferencia. O caso acumula así máis de cinco meses sen sequera comezar a investigar esa denuncia, atraso que se suma aos xa rexistrados previamente tras o accidente, ocorrido hai case sete anos.Ademais dese caso tan significativo, a actividade nos xulgados está a experimentar outras restricións. O Consello Xeral do Poder Xudicial estableceu este mércores diversas medidas para zonas máis ou menos afectadas polo coronavirus. Para casos como o de Galicia, situado nun "escenario xeral" sen grandes restricións, estableceuse "a realización dos sinalamentos con tempo suficiente entre eles para que non haxa unha gran afluencia de partes e de profesionais agardando a celebración de vistas nun espazo común" ou a "utilización na medida do posible do sistema de videoconferencia"Están suspendidas as visitas aos xulgados "que non estean directa e exclusivamente relacionadas coa actividade xurisdicional e dispensado o uso de toga"A nivel galego, segundo informa o Tribunal Superior de Xustiza de Galicia, o seu presidente, José María Gómez y Díaz Castroverde, comunicou este mércores pola tarde á carreira xudicial as instrucións acordadas polo Consello Xeral do Poder Xudicial "facendo constar que a súa aplicación é de carácter inmediato". Ademais, tomou a decisión, ratificada pola Sala de Goberno este xoves, de "suspender as visitas individuais ou colectivas a dependencias xudiciais que non estean directa e exclusivamente relacionadas coa actividade xurisdicional ou as condicións para que esta se poida realizar", como visitas escolares, universitarias ou de calquera outra persoa que non teña sinalamentos xudiciais ou administrativos aos que acudir. Tamén se dispensa a avogados e procuradores do uso de toga. O acordo tamén deixa "á responsabilidade individual" de cada un "a asistencia do persoal xudicial a actos organizados por corporacións, institucións ou administracións que impliquen a presenza masiva de persoas" e lembra "a importancia que ten" o traballo dos xuíces e "a necesidade de evitar situacións que poñan en risco" a súa función.


Summary: A multinacional alemá Siemens certifica o primeiro feche de 2021 dunha gran empresa industrial na Galiza. Nin os intentos de negociación das administracións española e galega, nin as mobilizacións do seu cadro de persoal impediron esta decisión. Mentres, en Alu Ibérica chaman pola intervención.

Siemens Gamesa anunciaba esta segunda feira o fechamento da súa planta nas Somozas, iniciando así un procedemento de despedimento colectivo que afecta a un total de 215 traballadoras e traballadores de maneira directa, xunto a 300 máis de empresas auxiliares. Ademais, tamén procedería a fechar a súa factoría de Conca (Castela-A Mancha) que na actualidade conta cun total de 51 operarias e operarios. A nova transcendeu por unha comunicación da multinacional alemá á Comisión Nacional do Mercado de Valores (CNMV) e xa foi valorada de urxencia polas Administracións. A asemblea de persoal, realizada a pasada sexta feira tiña previsto retomar a folga indefinida diante a falta de carga de traballo e a falta de comunicación coa empresa dos últimos meses. Minutos despois de saber o anuncio, o presidente do comité de empresa de Siemens Gamesa, Sergio López (UXT), explicaba a Nós Diario que manterán unha reunión e suspendían a concentración de hoxe ás 10 horas posto que ás 9 horas tiñan previsto recibir toda a documentacióna documentación do proceso e a explicación dos motivos que dá a empresa para o seu feche. Aínda así non descartaba que houbese "máis mobilizacións" que se anunciarían no seu momento. Fracaso da negociación coas administracións Segundo as administracións española, galega de castelán manchega, as negociacións os últimos meses con Siemens foron contínuas. Aseguran que traballaron "intensamente", xunto ás empresas e os centros de innovación para ofrecer "un marco estable e atractivo para o investimento e a creación de emprego vinculado ás renovables, coa adopción dunha importante batería de medidas de acompañamento ao sector". Con todo, subliñaron que manteñen o seu ofrecemento á empresa para seguir analizando opcións de viabilidade alternativas ao peche, "tendo en conta o contexto particularmente favorábel para o sector por todas as oportunidades que ofrece a transición enerxética". Mobilizacións e apoios para evitar o feche Nos meses de novembro e decembro do ano pasado, aumentaron as presións para que a multinacional non deixara o seu emprazamento actual. Concellos das comarcas de Ferrolterra, Eume e Ortegal crearon mesmo unha comisión de traballo cos sindicatos para impedir que se consumaran os plans de deslocación da factoría. En novembro 58 membros do seu persoal eventual non puideron renovar os seus contratos e en decembro foron 24. Pola súa banda, os Gobernos da Galiza, Castela-A Mancha e o Estado español lamentaron e expresaron nun comunicado conxunto "o seu rexeitamento" ao anuncio da multinacional de fechar as súas plantas "nun momento de expansión do sector no Estado español". As tres administracións trasladaron así mesmo "a total solidariedade co cadro de persoal das plantas e as súas familias diante estes anuncios e o seu total compromiso para buscar solucións". As razóns de Siemens Gamesa para o feche Nun comunicado, a empresa multinacional alemá Siemens explica esta decisión afirmando que se realiza "para mellorar a competitividade, principalmente no negocio de 'onshore', e ser rendíbel de forma sostíbel". O grupo sinalou que o feche da fábrica das Somozas débese á falta de pedidos das pas do modelo de turbina 'SG 2.X-114' que produce a planta e á imposibilidade que ten de fabricar de maneira competitiva os modelos máis grandes que demanda o mercado. En concreto, a compañía indicou que non ten ningún pedido confirmado para este modelo no Estado en 2021. Para a multinacional as turbinas de maior lonxitude, que terán unha gran significativa, non se poden facbricar na planta galega por limitacións de espazo e de transporte. Continúan a folga en Alu Ibérica Mentres, non moi lonxe, as traballadoras e traballadores de Alu Ibérica na Coruña, no seu decimosétimo día de folga, continuaban pedinto a intervención nunha nova xornada de mobilización cunha concentración diante da factoría. Juan Carlos López Corbacho, presidente do comité de empresa de Alu Ibérica, explica a Nós Diario que o cadro de persoal, está após 17 días de folga e concentracións diarias ás 12 horas menos o día de aninovo, "cos ánimos moi crispados coa empresa", entre outras razóns por "estar sen cobrar o salario de decembro". Este sindicalista cre que a empresa trata de que a folga teña "máis impacto do necesario para o cadro de persoal" aínda que só defenden "os nosos dereitos". Onte mesmo o comité de empresa decatouse de que a compañía debe as cotas do plan de pensións de todo o cadro de persoal desde novembro. "Na parte de aforro e tamén da arte do seguro que cubre todas as continxencias de incapacidade ou falecemento", relata Corbacho. Para o comité de empresa é unha "situación que a empresa está potenciando para castigarnos por reivindicar os nosos dereitos". En todo caso, a nova de última hora de que a empresa admitía unha mediación e apoiaba a proposta de sentarse para buscar unha solución ao conflito deu folgos dentro da representación sindical "sobretodo para tentar que a nosa compañeira recupere o seu posto de traballo e poder estabelecer unha situación de relacións laborais dentro da empresa", sinala o seu presidente.


Summary: O pasado 2014 naceron no país pouco máis de 19.600 nenas e nenos, un 15% menos que no ano 2008, cando rematou a leve alza da natalidade experimentada durante os anos da bonanza económica. O crecemento vexetativo galego é o peor do Estado e un dos máis negativos de Europa.

A fenda segue como estaba. O pasado 2014 foi o primeiro ano completo co Plan de Dinamización Demográfica da Xunta en vigor, un plan nacido entre a polémica por ser despachado nun trámite parlamentario de apenas catro horas e que, como calquera medida neste ámbito, formula obxectivos a medio prazo. Mentres o Goberno galego promociona este plan con controvertidas campañas para instar a poboación a ter fillos e desprega, ao tempo, iniciativas como un plan semellante ao desaparecido Preescolar na casa, o ritmo de nacementos segue a tendencia decrecente iniciada co estourido da crise económica. O INE fixo públicos estes luns os datos demográficos correspondentes ao ano 2014 e indica que durante o pasado ano naceron en Galicia pouco máis de 19.600 nenas e nenos, cen menos que en 2013 e un 15% que en 2008, ano no que rematou a leve recuperación da natalidade no país, experimentada nos anos da bonanza económica. Tras aquel período de leve alza, iniciado a finais dos 90 e impulsado por, entre outros factores, a chegada de inmigración, a caída foi sostida ano tras ano, e especialmente pronunciada entre 2012 e 2013. A foto fixa do número de nacementos non é alentadora, moito menos se é posta en perspectiva xunto a outro dato: o da mortalidade. Nun contexto no que, como amosa Eurostat, o crecemento vexetativo galego por cada 1.000 habitantes é dos peores do continente, o INE ratifica que neste indicador o resultado galego é, con diferenza, o máis negativo do Estado. Tras tres décadas con máis mortes que nacementos nesta ocasión os saldo vexetativo é de -10.299 persoas, só un chisco menos que en 2013, cando morreron 10.701 persoas menos das que naceron no país. Todo isto sucede nun contexto no que durante o ano 2014 naceron en Galicia só 7,2 nenas e nenos por cada 1.000 habitantes, un dato no que só está por tras Asturias, que ficou en 6,3. Mentres, a taxa bruta de mortalidade en Galicia chega aos 10,9 falecementos por cada 1.000 habitantes, a terceira maior taxa do Estado. O INE amosa, asemade, outro dato no que Galicia está na media: a esperanza de vida ao nacer é xa de 83 anos, a mesma que na media estatal e superior á de nove comunidades autónomas.


Summary: Do día 7 ao 9 de abril terán lugar no Auditorio de Vilagarcía as xornadas 'O Salnés, 1936: República, rebelión militar e represión'. Participarán historiadoras e historiadores como Aurora Marco e Dionisio Pereira.

O Concello de Vilagarcía de Arousa ten a intención de traballar este ano na recuperación da memoria histórica do municipio e da comarca. Ademais de eliminar a cruz falanxista da Igrexa de Santa Baia no primeiro trimestre de 2022, un traballo que comezou no mes de xaneiro e que non rematou até o pasado mes de marzo, agora realizará os vindeiros días 7, 8 e 9 de abril unhas xornadas coa intervención de historiadoras e historiadores que levarán por nome 'O Salnés, 1936: República, rebelión militar e represión'. Rexeitan a petición dun colectivo católico de paralizar a retirada dun símbolo falanxista en Vilagarcía A cita terá lugar na sala de conferencias do Auditorio con entrada de balde. Palestras de especialistas na materia A inauguración será esta quinta feira ás sete e media da tarde a cargo da concelleira de Cultura, Sonia Outón. Ela daralle paso á primeira das palestras que realizará o historiador Carlos Méixome, autor do libro O terror nas tebras e outras catas na memoria, que falará de 'Catas na Lei da memoria'. A continuación intervirá a historiadora e escritora Aurora Marco que falará de 'Irmandiñas, as mulleres no galeguismo republicano'. Gago Tarrío, un cura de pistola ao cinto Na sexta feira, a programación tratará da represión durante os anos da Guerra Civil e comezarán coa palestra do investigador, Xosé Álvarez, autor da obra Os anos do silencio. Represión e resistencia na provincia de Pontevedra (1936.1951). Despois falará o investigador e historiador Dionisio Pereira, autor do libro Loita de clase e represión franquista no mar, que analizará a resistencia armada na contorna de Vilagarcía entre o ano 1936 e 1940. A última intervención será o día 9 de abril a partir das doce e media da mañá a cargo do historiador Marcelino Abuín que falará sobre a Vilagarcía do 1936.


Summary: Conseguiu o apoio unánime do Parlamento para instar á Xunta a que demande un novo modelo de financiamento ao Goberno central. Galiza sitúase á cola do Estado no reparto dos recursos destinados aos concellos.

Unha reforma da lei de financiamento local que remate co "raquitismo" e "as grandes dificultades" que pasan moitos concellos galegos. O Grupo Parlamentar do BNG presentou unha proposición non de lei para reformar a lei de financiamento, que contou co apoio unánime da cámara. A moción insta á Xunta a que demande un novo modelo que proporcione máis recursos aos municipios do país. Galiza sitúase á cola do Estado no reparto dos recursos destinados aos concellos. Unha situación que, sumada á forte redución de ingresos por parte das administracións públicas durante a crise, provocou un fondo deterioro nas arcas municipais. Os concellos galegos reciben na actualidade un 20% menos de recursos que a media do Estado. "Galiza representa o 5,92% da poboación do Estado español e aproximadamente o 6,3% da poboación total das comunidades autónomas de réxime común, mais recebe só un 5% da participación nos ingresos do Estado", apunta o grupo nacionalista na proposición, presentada polas deputadas Tereixa Paz e Francisco Jorquera. Os concellos galegos reciben na actualidade 212 euros por habitante, mentres que no conxunto do Estado a media é de 263 euros. O que supón un 20% menos de recursos. Dispersión e o avellentamento nos criterios de reparto A proposta inclúe dous criterios básicos para a reforma da lei. O BNG pide que se teñan en conta factores como a dispersión e o avellentamento da poboación para evitar o actual reparto "inxusto" de fondos. Nese sentido, pediu que se transfira á Xunta a competencia para realizar as asignacións para cada concello. "É evidente que ter unha poboación envellecida redunda nun maior custo de determinados servizos. E que non custa o mesmo prestalos en áreas de forte concentración da poboación que nun territorio como Galiza que ten a metade dos núcleos de poboación que existen no Estado", asegurou o portavoz nacionalista. O BNG insistiu porén en que o modelo de financiamento debe apostar por unha plena autonomía e responsabilidade fiscal. "En tanto non se acade ese modelo, é necesario cando menos reformar o financiamento actual", matizou Jorquera.


Summary: Hai corenta anos, concretamente o 23 de Marzo de 1978, após un longo litixio co goberno do estado, era legalizada a Asemblea Nacional Popular Galega.

A comezos de marzo de 1977, os responsábeis da organización achegan os estatutos ao Ministerio do Interior, para a súa inscrición no rexistro de partidos. O Estado adiou a súa resposta a fin de impedir a súa presentación ás eleccións xerais de xuño e contestou negativamente á volta do mes de outubro. Se formalmente o goberno explicaba a súa negativa á legalización argumentando que se trataba "dunha entidade de carácter benéfico", para non ser obrigado a remitir a documentación á fiscalía do Tribunal Supremo, órgano formalmente competente para ditaminar sobre a súa procedencia, as razóns formuladas aos dirixentes da organización eran diferentes. Así, nun primeiro momento solicítase un cambio da declaración ideolóxica para proceder ao seu rexistro, limitando posteriormente a mudanza á retirada dos principios de autodeterminación e de anticolonialismo, demandas rexeitadas polos responsábeis da ANPG. A presión popular rematou por dobregar o goberno. Ao tempo que unha comisión da dirección da ANPG, formada por Lois Diéguez, Pilar Allegue, Francisco Carballo e Teresa Conde Pumpido, mantiña contactos cos responsábeis do Ministerio de Interior e co propio ministro, Jesús Sancho Rof, persoa ligada familiarmente a Galiza, os militantes da organización desenvolvían unha forte campaña a favor da legalización ao longo do país. Máis de 38.000 sinaturas de galegas e galegos recollidas na práctica totalidade das localidades da nación, acordos favorábeis de corporacións municipais, aínda en mans de concelleiros nomeados polo franquismo, como as de Cangas, Moaña, Bueu ou O Carballiño, declaracións públicas de colexios profesionais ou comités de empresa, colexios de arquitectos de Galiza, colexio de doutores e licenciados de Pontevedra, ou manifestos de asociacións culturais ou veciñais, como O Galo, a Agrupación cultural Vigo, a asociación de veciños de San Pedro de Visma, son algúns exemplos de toda a vaga de apoios. A Asemblea Nacional Popular Galega é unha organización política chave da historia de Galiza. Presentada publicamente en abril de 1975 en Porto, baixo o paraugas solidario do Portugal revolucionario, significaba a concreción practica dunha fronte patriótica, ficando asociada a súa traxectoria á extensión do nacionalismo ao longo e ancho do país e a conversión nun auténtico movemento de masas. Deixou pegada nas grandes loitas populares da Galiza de finais do franquismo e dos primeiros anos da II restauración, a xogar un papel central e decisivo na fundación do Bloque Nacionalista Galego a quen lle legou os seus principios ideolóxico e o groso da súa militancia. Sen historiar a ANPG, unha tarefa pendente, non se poden explicar na Galiza os inicios do réxime actual, nen é posíbel entender o proceso de asentamento da alternativa nacionalista, nen comprender os movementos sociais dun tempo e dun país, nen coñecer o corpo doutrinal e programático do nacionalismo galego. A ANPG deixou pegada nas grandes loitas populares da Galiza de finais do franquismo e dos primeiros anos da II restauración A democracia nunca chega para aqueles que aspirar a cambiar o sistema. Mentres o Partido Socialista e o Partido Comunista eran legalizados a tempo para concorrer as eleccións xerais de xuño de 1977, a UPG e a ANPG non puideron acudir coas súas propias siglas ao proceso electoral, véndose na obriga de promover unha agrupación de electores a través da recollida de sinaturas para garantir a presenza do nacionalismo na contenda. Tal e como sinalaba o secretario portavoz da ANPG, Lois Diéguez, no cuarto plenario da organización en decembro de 1979, "o goberno español tiña preparado para nós o silencio e o guetto, o desprestixio e a desfeita rápida. Viña de preparar as primeiras eleccións xerais co sentido de reformar as estruturas e de que todo, no fondo, seguise igual, daí a importancia para os seus fins de que os movementos de liberación nacional non tivesese presenza legal". Aínda así, en marzo de 1978, seguía na alegalidade a UPG, partido que partillaba programa coa ANPG na coalición electoral BNPG, tendo que agardar a xullo dese ano pola pelexada legalización.


Summary: Volveron para contalo. Uxía e Narf veñen de regresar dunha xira histórica polos Estados Unidos que probablemente sexa a máis ampla realizada por unha formación cantando en galego. Percorreron 14 auditorios, de costa a costa por sete estados nos que ampliaron os límites da Galiza imaxinaria.

Todo comezou cando unha lectora da Universidade de UCLA (Os Ánxeles) lles propuxo facer un concerto na súa universidade. Chámase Marina Carracedo e é de Barxacova, unha pequena aldea das Portelas, a zona de Zamora que aínda fala galego. A partir daquel concerto, Carracedo argallou unha xira completa por un dos mercados da música máis difíciles de abordar. Poucos artistas galegos puxeron alí o pé: Carlos Núñez, Xosé Manuel Budiño, Cristina Pato (que reside en Nova York) e Leilía, por exemplo. Catorce concertos, sete estados, corenta días de xira e doce cidades para presentar o seu proxecto conxunto 'Baladas da Galiza imaxinaria', que lanzaron na primavera do ano pasado. O público ("normal" ou universitario) reaccionou moi ben, contan, ás explicacións da súa procedencia e dos temas: "Comezabamos os concertos co tema que di 'Son galego da Galiza, da Arxentina, de Canadá... Galego da Galiza imaxinaria' e a verdade é que entenderon moi ben as nosas explicacións sobre a nosa identidade. EEUU é un país multirracial e multicultural, así que ese concepto calou moi ben", explica Fran Pérez, Narf. Narf: "Nós, os galegos, podemos conquistar a calquera tipo de público no mundo" "Cantamos a Castelao, a Curros, a Rosalía, a Lorca en galego... faciámoslle unha panorámica do que é a Galiza Imaxinaria e do que somos nós", conta Narf. "Gustoulles a pandeireta, e sorprendeulles a mestura tan singular da guitarra eléctrica con ritmos galegos, pero tamén africanos", engadiu Uxía. "En Estados Unidos o único que coñecen de nós é o Camiño de Santiago", laméntase a cantora de Mos, "en boa parte a través do filme de Martin Sheen, pero non sabían nin que tiñamos lingua e cultura propias. E da Península só se coñece o flamenco e un pouco o fado". Éxito de público e de crítica Boa parte da xira transcorreu por auditorios de universidades, de museos e de escolas de música, acadando un salientable éxito de público e tamén de crítica. Actuaron dous días no Getty Museum de Los Angeles, ou na Berklee College of Music de Boston, ademais do Museum of International Folk Art de Chicago, xunto con universidades como a de UCLA, Texas ou Brown University en Provindence. "Nós, os galegos, podemos conquistar a calquera tipo de público no mundo", defende Narf. "Non é que vaiamos de embaixadores de nada, pero si que somos unha punta de lanza dun barco e ao final non somos só nós, senón todo o que hai detrás. "A música galega ten forza e poder de seducción. A verdade é que foi moi bonito para nós". No mesmo insistiu Uxía: "Esperamos que sexa unha porta aberta a novas propostas musicais galegas". Uxía: "Esperamos que sexa unha porta aberta a novas propostas musicais galegas". A xira, que os levou polos estados de California, Novo México, Texas, Massachusets, Illinois, Nova York e Rhode Island, tamén colleitou críticas positivas nos medios: "Tralas súas voces espidas e conmovedoras, Narf rasgaba unha guitarra eléctrica vermella e Uxía tiña a pandeireta aos pés. Coa primeira canción, "Sempre en Galiza", un himno que convoca os migrantes galegos de todas as latitudes, enfeitizaron ao público" (Betto Arcos, NPR). No periplo americano, as anécdotas multiplicáronse: desde unha muller de 86 anos nada no Couto Mixto, que saiu fascinada por escoitar unha maneira nova de facer música galega, moi diferente da que ela lembraba; até coñecer a Robert Browning, figura central no mundo da 'world music', que recoñeceu que "era a primeira vez que se cantaba en galego no seu teatro, o Roulette Theatre de Nova York".